ഇഎംഎസിന്റെ ആണ് അഹന്തയ്ക്കെതിരെ പൊരുതിയ കെ ആര് ഗൗരിയാണെന്റെ ഹീറോ ഫാത്തിമ തഹ്ലിയ Social Media ഇഎംഎസ് അല്ല കെ ആര് ഗൗരിയാണ് തന്റെ ഹീറോയെന്ന് എംഎസ്എഫ് ദേശീയ വൈസ് പ്രസിഡന്റ് അഡ്വ. ഫാത്തിമ തഹ്ലിയ. ഫെയ്സ്ബുക്ക് കുറിപ്പിലൂടെയാണ് ഗൗരിയമ്മയാണ് തന്റെ ഹീറോയെന്ന് ഫാത്തിമ വിശേഷിപ്പിച്ചത്. ഫെയ്സ്ബുക്ക് പോസ്റ്റിന്റെ പൂര്ണരൂപം ഈ.എം.എസ് അല്ല, പാര്ട്ടിയിലെ പെണ്ണുങ്ങള് തന്റെ ചൊല്പ്പടിക്ക് നില്ക്കണമെന്ന ഈ.എം.എസിന്റെ ആണ് അഹന്തക്കെതിരെ പൊരുതിയ കെ.ആര് ഗൗരി ആണെന്റെ ഹീറോ. എംഎസ്എഫില് ഉടലെടുത്ത പ്രശ്നങ്ങളില് ഹരിത വിഭാഗത്തിന് പിന്തുണ നല്കുന്നതാണ് ഫെയ്സ്ബുക്ക് കുറിപ്പെന്നാണ് സൂചന. എംഎസ്എഫ് സംസ്ഥാന പ്രസിഡന്റ് ഉള്പ്പെടെയുള്ളവര് ലൈംഗികമായി അധിക്ഷേപിച്ചെന്ന് ചൂണ്ടിക്കാട്ടി വനിതാ കമ്മീഷന് നല്കിയ പരാതി പിന്വലിക്കാന് മുസ്ലിം ലീഗ് സമ്മര്ദ്ദം ശക്തമാക്കിയിരുന്നു. എന്നാല് എം.എസ്.എഫ് പ്രസിഡന്റ് പി.കെ. നവാസ്, മലപ്പുറം ജില്ലാ പ്രസിഡന്റ് കബീര് മുതുപറമ്ബ്, ജനറല് സെക്രട്ടറി വി.എ വഹാബ് എന്നിവര്ക്കെതിരെ നടപടിയെടുക്കണമെന്ന ആവശ്യത്തില് ഹരിത ഉറച്ചുനിന്നു. അല്ലെങ്കില് പരാതി പിന്വലിക്കില്ലെന്നാണ് ഇവരുടെ നിലപാട്. ഒടുവില്, വിഷയത്തില് തീരുമാനമെടുക്കുന്നതിന് ഹരിതക്ക് 24 മണിക്കൂര് സമയം അനുവദിച്ച് പിരിയുകയായിരുന്നു. ഈ സമയപരിധി അവസാനിക്കവെ രാജി ചര്ച്ചകള് സംഘടനയില് പുരോഗമിക്കുകയാണ്. അതിനിടയില് ഹരിതയുടെ പ്രവര്ത്തനം ലീഗ് മരവിപ്പിച്ചിരുന്നു. English Summary : fathima thahilya s fb post